**ÍNDEX**

**PREÀMBUL**

**CAPÍTOL I. DISPOSICIONS GENERALS**

**OBJECTE**

**NATURALESA DEL CONSELL**

**CAPÍTOL II. OBJECTIUS I FUNCIONS**

**CAPÍTOL III. ORGANITZACIÓ**

 **COMPOSICIÓ**

 **CONVOCATÒRIA**

 **DESENVOLUPAMENT**

**CAPÍTOL IV. DISSOLUCIÓ**

**PREÀMBUL**

**Segons l’article 62 el Decret Llei 2/2003, de 28 d’abril, Text refós de la Llei Municipal i de Règim Local de Catalunya, regula la possibilitat de creació d’òrgans de participació sectorial i els articles 130 i 131 del Reial Decret 2568/1986 de 28 de novembre, pel qual s’aprova el reglament d’organització, funcionament i Règim Jurídic de les Entitats Locals, regulen l’establiment dels consells sectorials amb la finalitat de canalitzar la participació dels ciutadans i de les seves entitats en els assumptes municipals.**

**Per això, l’Ajuntament de Cabrera de Mar, vol promoure mecanismes per fomentar aquesta participació ciutadana al municipi tot creant espais de diàleg per intercanviar idees i propostes, mitjançant la creació d’un Consell de Festa Major de caràcter consultiu.**

**Per tal de regular l’organització i el funcionament del Consell es fa necessari crear el Reglament del Consell de Festa Major de Cabrera de Mar.**

**CAPÍTOL I. DISPOSICIONS GENERALS**

**OBJECTE**

**Art. 1r.**  El Consell de Festa Major es crea amb la finalitat d’integrar la participació dels ciutadans i de llurs associacions en els assumptes municipals segons s’estableix en l’article 62 i 63 del Decret legislatiu 2/2003 de 28 d’abril. Es crea amb la voluntat de l’Ajuntament de Cabrera de Mar de contribuir en el compliment de la normativa vigent en l’àmbit local i nacional i per garantir la participació ciutadana, especialment en les matèries que afecten més directament la qualitat de vida dels ciutadans.

**NATURALESA**

**Art.2n.** El Consell de Festa Major de Cabrera de Mar és un òrgan de participació ciutadana de caràcter consultiu, obert a tothom, basat en un sistema d’Audiència Pública per tal de formular propostes i suggeriments, adoptar acords i executar-los en aspectes relacionats amb la Festa Major de Sant Feliu.

L’àmbit d’actuació del Consell de Festa Major és el municipi de Cabrera de Mar. Les sessions deliberatives del Consell es duran a terme en dependències municipals.

**CAPÍTOL II. OBJECTIUS I FUNCIONS**

**OBJECTIUS**

**Art. 4t.-** El Consell és la trobada dels responsables municipals amb la ciutadania perquè aquesta pugui rebre informació , suggerir, presentar i debatre propostes en relació a la Festa Major de Sant Feliu.

**FUNCIONS**

**Art. 5è.-** Crear comissions de treball permanents relacionades amb diferents temàtiques de la Festa Major de Sant Feliu.

**Art. 6è.-** Exposar les conclusions de les comissions i dels tècnics de l’Ajuntament de les activitats proposades i presentar i debatre amb la ciutadania per facilitar-ne el treball en grup de tots els implicats i millorar les relacions entre la ciutadania, els polítics i els tècnics municipals, amb una resolució positiva de conflictes i de demandes veïnals.

**Art 7è.-** Vetllar per les bones relacions i un treball transversal eficient entre el Consell de Festa Major de Sant Feliu i les comissions de treball.

**Art. 8è.-** Impulsar i dinamitzar les tasques a les diferents comissions de treball. Fer seguiment, especialment pel que fa a l’elaboració, coordinació i relació amb altres instàncies municipals.

**CAPÍTOL III. ORGANITZACIÓ**

**Art.9è.-** La ciutadania pot assistir lliurement al Consell de Festa Major.

**Art.10è.-** Es tracta de sessions públiques en les que les persones assistents disposen de l’ús de la paraula però no del vot.

**Art.11è.-** El sistema habitual de funcionament és la recerca de consens, s’entendrà quan una proposta susciti la unanimitat dels membres del Consell presents.

**Art. 12è.-** Funcionament de les comissions de treball

* Cada comissió de treball estableix el seu règim de sessions i el sistema de funcionament en funció dels objectius plantejats.
* El règim de reunions de les comissions de treball ha de ser flexible i adequat a la urgència de cada tema.
* La convocatòria i presidència de les comissions de treball correspon a la presidència.

**COMPOSICIÓ:**

**Art. 12è.** -El Consell de Festa Major està integrat per:

1. **Presidència:**

La presidència del Consell de Festa Major correspon a l’alcalde o alcaldessa que pot delegar en un altre regidor o regidora. Aquest assumeix les funcions de coordinació.

1. **Ciutadania.**

El Consell està obert a tothom.

1. **Secretari/ària:**

Un tècnic o tècnica municipal responsable de cultura i festes o un càrrec equivalent.

**CONVOCATÒRIA**

**Art. 13è.-**Durant l’any es realitzaran quatre sessions deliberatives com a mínim on es tractaran aspectes d’organització de la Festa Major de Sant Feliu i una sessió posterior per fer-ne la valoració.

**Art. 14è.-**El Ple Municipal de Cabrera convocarà en sessió ordinària o extraordinària la Festa Major de Sant Feliu. Es fa amb aprovació del segon consell.

**DESENVOLUPAMENT**

**Art. 15è.** -Els temes generals que es parlen en cadascuna d’elles són els següents:

1a. Sessió:

* Es debaten aspectes generals de la Festa Major.
* Obertura de les comissions
* Pressupost general de la Festa Major

2a Sessió:

* Presentació de la proposta de programa de Festa Major
* Presentació de la proposta de Cartell.

3a Sessió:

* Presentació del pla de publicitat i difusió
* Organització de voluntaris i voluntàries

4a Sessió:

* Valoració

**Art. 16è. -** La convocatòria del Consell ordinari es realitzarà pels mitjans de difusió i comunicació habituals utilitzats per l’Ajuntament de Cabrera de Mar segons estableix l’article 15 de l’actual reglament municipal de participació ciutadana de l’Ajuntament de Cabrera de Mar.

**Art. 17è.** El secretari o secretària del Consell aixecarà l’acta de les reunions, que se sotmetrà a la consideració en la sessió i s’adjuntarà com a informe que va a l’expedient de convocatòria de Festa Major.

**CAPÍTOL IV. DISSOLUCIÓ DEL CONSELL**

**Art. 18è.-**La modificació total o parcial d’aquest Reglament, així com la dissolució del Consell Municipal de Festa Major, correspon al ple de l’Ajuntament. La representació dels membres del Consell té una durada de quatre anys. La renovació dels membres es duu a terme durant el primer any posterior a les eleccions, excepte els representants dels grups municipals que es renoven quan s’iniciï el mandat.